ប្រទេស​បុតស្វាណា​នឹង​បញ្ជូន​ដំរី​ត្រឡប់​ទៅ​អង់ហ្គោឡា​វិញ​ដើម្បី​បន្ថយ​ចំនួន​ដ៏​លើស​លប់​ក្នុង​ប្រទេស​ខ្លួន
ប្រទេស​បុតស្វាណា​​និង​ប្រទេស​អង់ហ្គោឡា​នឹង​ដក​របង​ព្រំដែន​ចេញ​ ហើយសម្អាត​គ្រាប់មីន​ដែល​នៅ​សេស​សល់​ពី​សង្គ្រាម​ស៊ីវិល​ជាច្រើន​ទសវត្សរ៍​ ដើម្បីអនុញ្ញាត​ឲ្យ​ដំរី​ធ្វើ​ចំណាកស្រុក។
ទីក្រុង CHOBE ប្រទេសបុតស្វាណា — សត្វដំរីច្រើនជាង១៣០.០០០ក្បាលរស់នៅក្នុងប្រទេសបុតស្វាណាដែលជាចំនួនច្រើនជាងគេបំផុតក្នុងពិភពលោក។ ប៉ុន្តែដំរីរាប់ម៉ឺនក្បាលគឺជាដំរីដែលភៀសខ្លួនចេញពីសង្គ្រាមស៊ីវិលជាច្រើនទសវត្សរ៍ក្នុងប្រទេសអង់ហ្គោឡាដែលបានបញ្ចប់កាលពីឆ្នាំ២០០២។ អ្នកអភិរក្សដូចជាលោក Mike Chase នៃអង្គការដំរីគ្មានព្រំដែន (Elephants Without Borders)និយាយថា ចំនួនដំរីក្នុងប្រទេសបុតស្វាណាបានកើនឡើងច្រើនពេកបង្កឲ្យមានជម្លោះជាមួយកសិករនិងមានកង្វះអាហារនិងទឹក។ លោក Chase ថ្លែងថា៖«ដូច្នេះដើម្បីដោះស្រាយបញ្ហានេះ គឺត្រូវបញ្ជូនដំរីទាំងនេះទៅកាន់ទីដែលមានសុវត្ថិភាព ទីដែលពួកគេអាចរស់នៅបង្កើតកូនបង្កើតចៅ និងអាចតាំងទីលំនៅឡើងវិញក្នុងភាគអាគ្នេយ៍នៃប្រទេសអង់ហ្គោឡា ដែលមិនសូវមានសត្វដំរី»។ ដើម្បីធ្វើបែបនោះបាន ប្រទេសអង់ហ្គោឡាបានយល់ព្រមសម្អាតមីនពីសង្គ្រាម ហើយប្រទេសបុតស្វាណានឹងដករបងរារាំងការធ្វើចំណាកស្រុករបស់សត្វដំរី។ អ្នកជំនាញផ្នែកគ្រប់គ្រងសត្វព្រៃលោក Erik Verreynne និយាយថា ការធ្វើដំណើររបស់សត្វនៅទាបនៅឡើយ។ «យើងនៅតែទទួលបានការរាយការណ៍ពីការប្រមាញ់សត្វក្នុងប្រទេសអង់ហ្គោឡា។ យើងដឹងថាគ្រាប់មីននៅតែជាបញ្ហា ទោះបីជាពួកគេកំពុងព្យាយាមយកវាចេញ។ ខ្ញុំមិនដឹងទេ ប៉ុន្តែអ្វីដែលខ្ញុំដឹងនៅពេលនេះគឺថាវាសំខាន់ក្នុងការបើកច្រកព្រំដែនឲ្យដំរីធ្វើដំណើរ»។ ប្រទេសបុតស្វាណាជាផ្នែកមួយក្នុងតំបន់អភិរក្ស Kavango-Zambezi Trans-frontier ដែលមានប្រាំប្រទេសជាដៃគូក្នុងការអភិរក្សធនធានធម្មជាតិរួមគ្នា។ នាយកប្រតិបត្តិនៃក្រុមនោះគឺលោក Nyambe Nyambe និយាយថា គោលដៅក្នុងភាពជាដៃគូគឺដើម្បីឲ្យសត្វព្រៃធ្វើចលនាដោយសេរីក្នុងតំបន់។ «ការរស់រានរយៈពេលវែងរបស់សត្វដំរីពឹងលើការធានាឲ្យបានថាយើងរក្សាសន្តិសុខនិងភ្ជាប់ឡើងវិញនូវច្រកសម្រាប់សត្វព្រៃឆ្លងព្រំដែន។ នៅពេលដែលយើងនិយាយអំពីអ្វីដែលប្រទេសជាដៃគូកំពុងធ្វើដើម្បីគាំទ្រប្រទេសអង់ហ្គោឡាជាពិសេស គ្រប់គ្នាកំពុងរួមចំណែកក្នុងដំណើរការនេះ»។ ប្រធានាធិបតីប្រទេសបុតស្វាណាលោក Mokgweetsi Masisi បាននិយាយថា រដ្ឋាភិបាលរបស់លោកពិតជាមានឆន្ទៈយ៉ាងខ្លាំងក្នុងការសហការជាមួយប្រទេសជិតខាង ដើម្បីបើកច្រកព្រំដែនសម្រាប់ការចំណាកស្រុករបស់សត្វដំរីនិងគ្រប់គ្រងចំនួនសត្វដំរីបានប្រសើរជាងមុន៕